b'\n_START_ARTICLE_\nR\xc4\x93zekne Jeesuse P\xc3\xbcha S\xc3\xbcdame katedraal\n_START_SECTION_\nKirikuhoone\n_START_PARAGRAPH_\nPraegune kirikuhoone ehitati R\xc4\x93zeknesse aastail 1893\xe2\x80\x931896. Kirik on tellistest, hoone pikkus on 51,12 meetrit, laius aga 34,8 meetrit. Ehkki hoone ise on uusgooti stiilis, on selle fassaad uusromaani elementidega._NEWLINE_Hoonet ehib kaks torni, kus asub neli suurt kirikukella. Kiriku seinad on 22 meetrit k\xc3\xb5rged, neid ehivad metallist dekoratiivsed elemendid. Hoonet ehivad kaks vitraa\xc5\xbei, \xc3\xbcks neist kujutab Meinhardit, teine aga Albertit._NEWLINE_Katedraali peaaltar on puidust ja see valmistati Vol\xc3\xb5\xc3\xb5nia kubermangus. Seda ehivad Jeesus Kristust kujutav skulptuur, puidust rist ja Jumala Talle kujutis. Lisaks peaaltarile on hoones veel neli k\xc3\xb5rvalaltarit._NEWLINE_Katedraalis korraldatakse oreli-, koori- ja kammermuusikakontserte. Seal on esinenud Iveta Apkana, Ingus P\xc4\x93tersons ning paljud teised tuntud L\xc3\xa4ti orelim\xc3\xa4ngijad ja lauljad. Traditsiooniks on kujunenud linna koolide kooride, ansamblite ja orkestrite esinemised R\xc4\x93zekne katedraalis.\n_START_SECTION_\nAjalugu\n_START_PARAGRAPH_\nR\xc4\x93zekne kirikut on esimest korda mainitud aastal 1685. Toona oli tegemist jesuiitidele kuuluva puidust kirikuga. Aastal 1750 ehitati hoone \xc3\xbcmber. Toonane hoone h\xc3\xa4vis aastal 1887 tulekahjus, hoonest s\xc3\xa4ilisid vaid marmorplaadid, mis v\xc3\xb5eti kasutusele uue kiriku ehitamisel. Vana hoone taastamine algul ei edenenud, intensiivsem ehitust\xc3\xb6\xc3\xb6 algas alles aastal 1893, mil v\xc3\xb5eti vastu otsus ehitada puitkiriku asemele kivist hoone._NEWLINE_Aastail 1893\xe2\x80\x931902 valmis praegune kirikuhoone, mis valmistati punastest tellistest. Uusgooti stiilis hoone arhitekt oli Riia arhitekt Florian Viganovskis. Aastal 1904 \xc3\xb5nnistati uus kirikuhoone sisse._NEWLINE_Algselt oli tegemist tavalise kirikuga, katedraaliks sai see aastal 1995, kui rajati R\xc4\x93zekne-Aglona piiskopkond.'